**Cynorthwyydd Cymorth Byw'n Annibynnol - Disgrifiad o'r Swydd a Manyleb Person**

Teitl y swydd: Cynorthwyydd Cymorth Byw'n Annibynnol

Yn atebol i: eu Cyflogwr.

***Nodwch:***

***Dyma ddisgrifiad swydd a manyleb person generig ar gyfer y swydd hon. Nid yw'n drwyadl ac mae'n adlewyrchu'r math o'r amryw dasgau, cyfrifoldebau a chanlyniadau sy'n gysylltiedig â swydd Cynorthwyydd Cymorth, nid y tasgau penodol y disgwylir i chi eu cyflawni.***

**Disgrifiad o'r Swydd**

**Diben y Swydd**

Helpu'r unigolion sy'n derbyn eich cymorth i fyw'r bywyd y maent yn dymuno'i fyw, gan sicrhau eu bod yn cael dewis a rheolaeth o ran cynllunio a darparu'r cymorth ar eu cyfer.

**Tasgau, cyfrifoldebau a chanlyniadau allweddol**

Mae'r canlynol yn enghreifftiau o pan ***all*** fod yn rhaid i chi helpu'r bobl sy'n derbyn eich cymorth o ran cyflawni'r Cynllun Gofal y cytunwyd arno ar eu cyfer - bydd gofynion penodol eich cyflogwr yn cael eu rhoi i chi cyn ac yn ystod eich cyfweliad:

* Rhoi cymorth iddynt gyda'u gofal personol. Mae hyn yn cynnwys rhoi cymorth i bobl ddefnyddio'r toiled, bwydo a gwisgo eu hunain ac ati
* Rhoi cymorth iddynt siopa am bethau yr hoffent eu prynu gan gynnwys eu dillad a'u bwyd, ac i baratoi eu prydau bwyd
* Rhoi cymorth iddynt wneud eu gwaith tŷ, gan gynnwys glanhau a golchi dillad
* Rhoi cymorth iddynt ddod o hyd i gyfleoedd o ran addysg, cyflogaeth a hamdden, a'u galluogi i gymryd rhan yn y cyfleoedd hyn
* Rhoi cymorth iddynt gymryd rhan mewn gweithgareddau cymdeithasol
* Rhoi cymorth iddynt gyda'u trefniadau teithio o ddydd i ddydd a'u gwyliau yn ôl y gofyn

Bydd disgwyl i chi weithio mewn modd cefnogol gyda chydweithwyr, teuluoedd a phobl allanol, gan adeiladu ymddiriedaeth drwy fod yn agored a gonest.

Yn ogystal â'r uchod disgwylir i Gynorthwyydd Cymorth Byw'n Annibynnol:

* Fod yn barod i weithio'n hyblyg os oes angen. Mae hyn yn cynnwys gweithio ar benwythnosau, gyda'r nos a gwyliau banc (gan gynnwys Nadolig a Nos/Dydd Calan), ac aros dros nos pan fo angen
* Gwblhau unrhyw hyfforddiant angenrheidiol ar gyfer eich swydd, unai drwy e-ddysgu neu fynychu cyrsiau
* Gadw gwybodaeth ynglŷn â'r bobl sy'n derbyn eich cymorth yn gyfrinachol.

**Manyleb person**

Bydd eich ffurflen gais yn cael ei marcio gan eich darpar gyflogwr yn seiliedig ar faint o dystiolaeth yr ydych wedi ei darparu i arddangos y meini prawf canlynol. Os cewch eich rhoi ar y rhestr fer, bydd eich darpar gyflogwr yn eich holi er mwyn sefydlu sut yr ydych yn bodloni'r meini prawf hanfodol ar gyfer y swydd hon.

|  |  |  |
| --- | --- | --- |
| Maen Prawf | Disgrifiad | Tystiolaeth |
| Uchelgais | Ymrwymiad i ddatblygiad parhaus y gwasanaethau a ddarperir gennych, er enghraifft, y gallu i helpu'r unigolyn sy'n derbyn eich cymorth i wneud penderfyniadau cytbwys.  | Ffurflen Gais, Cyfweliad |
| Cyfathrebu | Y gallu i wrando ar y bobl sy'n derbyn eich cymorth a dangos dealltwriaeth o'r hyn y maent yn ceisio'i gyfleu. Y gallu i gyfathrebu'n eglur â'r bobl sy'n derbyn eich cymorth. | Ffurflen Gais, Cyfweliad  |
| Dewrder | Y gallu i herio arfer gwael a gweithredu gwelliannau. | Ffurflen Gais, Cyfweliad |
| Cydraddoldeb | Gweithio gyda phobl ag anabledd dysgu ac/neu anawsterau cyfathrebu | Ffurflen Gais, Cyfweliad |
| Cyfrinachedd | Ymarfer cyfrinachedd wrth ddelio ag oedolion agored i niwed, er enghraifft, manylion ariannol a phersonol | Ffurflen Gais, Cyfweliad |
| Gweithio mewn Partneriaeth | Y gallu i ddatblygu perthynas waith dda â'r rhai sy'n dod i gysylltiad â chi – yn enwedig y rhai sy'n derbyn eich cymorth, ond hefyd gan gynnwys eu teuluoedd, ffrindiau a'r rhai sy'n eu hadnabod, gan gynnwys gweithwyr gofal eraill ac asiantaethau allanol gan gynnwys Dinas a Sir Abertawe. | Ffurflen Gais, Cyfweliad |
| Parch | Dealltwriaeth ac ymrwymiad i Gyfle Cyfartal.  | Ffurflen Gais, Cyfweliad |
| Uniondeb | Gweithio mewn modd gonest ac agored gyda phawb sy'n dod i gysylltiad â chi – yn enwedig y rhai sy'n derbyn eich cymorth, ond hefyd gan gynnwys teuluoedd, gweithwyr gofal eraill ac asiantaethau allanol gan gynnwys Dinas a Sir Abertawe. | Ffurflen Gais, Cyfweliad |
| Gwaith Tîm | Y gallu i weithio'n rhan o dîm. | Ffurflen Gais, Cyfweliad |
| Iechyd a Diogelwch | Sicrhau eich bod yn cydymffurfio â deddfwriaeth Iechyd a Diogelwch bob amser, er mwyn sicrhau eich diogelwch eich hun a diogelwch y rhai sy'n dod i gysylltiad â chi. |  |